laion/Wikipedia-Exotic huggingface dataset:
בנג'מין מור

בנג'מין מור (באנגלית: Benjamin Moore. ידוע גם בשם בנג'מין מור ושות' או בנג'מין מור צבעים) היא חברה אמריקאית אשר מייצרת צבעים. החברה היא חלק מתאגיד הענק ברקשייר האת'וויי. החברה נוסדה בשנת 1883 על ידי האחים רוברט ובנג'מין מור בברוקלין, ניו יורק, ארצות הברית. האחים היו יזמים אמיתיים שהחלו את דרכם עם 2,000$ ומוצר אחד בלבד. מאז תחילת דרכם האמינו האחים שהדרך הנכונה היא לעבוד רק עם חנויות בבעלות פרטית ולא עם חנויות הענק. מאז ועד היום החברה דבקה בדרך זו וכיום יש לה כ-6,000 חנויות ברחבי העולם בלמעלה מ-30 מדינות. בשנת 2000 נמכרה החברה על ידי משפחות מור לברקשייר האת'וויי בבעלות איש העסקים היודע וורן באפט. החברה מייצרת מגוון רחב של צבעים מצבעים לקירות, צבעים לעץ, צבעים לבטון, צבעים למתכת, צבעים לסימון כבישים, צבעים אפוקסים ועוד. החברה שמה לה למטרה להביא את בשורת איכות הסביבה וכיום מייצרת חלק רחב ממוצריה ללא VOC ואף מחזיקה בצבע שמאושר על ידי ארגון האלרגניים והאסתמטיים בארצות הברית (AAFA). מדיה וקבצים בנושא בנג'מין מור בוויקישיתוף אתר האינטרנט הרשמי של בנג'מין מור (באנגלית) בנג'מין מור, ברשת החברתית פייסבוק בנג'מין מור, ברשת החברתית אקס (טוויטר) בנג'מין מור, ברשת החברתית אינסטגרם בנג'מין מור, ברשת החברתית LinkedIn בנג'מין מור, סרטונים בערוץ היוטיוב בנג'מין מור, באתר פינטרסט
גרציאנו פלה

גרציאנו פלה (באיטלקית: Graziano Pellè; נולד ב-15 ביולי 1985) הוא כדורגלן איטלקי לשעבר ששיחק בעמדת החלוץ. פלה נולד בנפת לצ'ה באיטליה. בילדותו זכה באליפות איטליה בריקודים סלוניים מתחת לגיל 12 יחד עם אחותו. ב-2001 החל לשחק במועדון הנוער של לצ'ה, ויחד עם המועדון זכה באליפות איטליה לקבוצות נוער, בשנים 2002 ו-2003. בתחילת 2005, הושאל פלה לקטניה מסרייה ב', שם שיחק במשך קרוב לשנה. בתחילת 2006, הושאל פעם נוספת, לקרוטונה, גם היא מסרייה ב', שם שיחק במשך קרוב לשנה. בעונת 2006–2007, הושאל לצ'זנה, ובמהלך העונה הבקיע עשרה שערים. ביולי 2007, עזב פלה את לצ'ה וחתם במועדון ההולנדי א.ז. אלקמאר, ובעונתו הראשונה הבקיע שלושה שערים ב-27 משחקים בהם שיחק. ב-2011 חתם על חוזה דו שנתי עם מועדון הכדורגל פארמה, שם הבקיע רק שער אחד בכל משחקיו. ב-31 בינואר 2012 הושאל לסמפדוריה, בה הבקיע ארבעה שערים ב-16 משחקים. בעונת 2012–2013, הושאל למועדון הכדורגל פיינורד, בו הבקיע 11 שערים בעשרת משחקיו הראשונים. ב-5 בינואר 2013, חתם על חוזה לארבע שנים במועדון פיינורד. ביולי 2014 חתם לשלוש שנים בסאות'המפטון מהפרמייר ליג. ב-11 באוגוסט ערך את הופעתו הבכורה בקבוצה בהפסד 1–2 לליברפול. ב-26 באוגוסט הבקיע את שערו הראשון בקבוצה בניצחון 0–2 על מילוול בגביע הליגה. ב-29 באוגוסט הבקיע את שערו הראשון בפרמייר ליג בניצחון 1–3 על ווסטהאם יונייטד. ב-11 ביולי 2016 חתם פלה בשאנדונג לוננג הסינית. ב-5 בפברואר 2021 חזר לפארמה וחתם עד לסוף העונה. בשנת 2005 הגיע פלה לרבע גמר אליפות העולם בכדורגל עד גיל 20 עם נבחרת איטליה, ובמהלך הטורניר הבקיע ארבעה שערים. פלה זומן לראשונה לנבחרת הבוגרת לקראת משחקי מוקדמות יורו 2016 נגד אזרבייג'ן ומלטה. ב-13 באוקטובר 2014 ערך את הופעת הבכורה בנבחרת והבקיע את שער הניצחון בניצחון 0–1 על מלטה. במוקדמות יורו 2016 פלה הפך לשחקן הרכב במדי הנבחרת, במהלך המוקדמות הבקיע שלושה שערים. ביורו 2016 הגיע עם נבחרתו לרבע הגמר, והבקיע שני שערים. מדיה וקבצים בנושא גרציאנו פלה בוויקישיתוף אתר האינטרנט הרשמי של גרציאנו פלה גרציאנו פלה, באתר Transfermarkt גרציאנו פלה, באתר Fussballdaten.de (בגרמנית) גרציאנו פלה, באתר Soccerway גרציאנו פלה, באתר BDFutbol גרציאנו פלה, באתר WorldFootball.net גרציאנו פלה, באתר National Football Teams גרציאנו פלה, באתר FootballDatabase.eu דף השחקן, באתר סאות'האמפטון
פריאפיזם

פריאפיזם, או זקפה ממושכת, הוא מצב רפואי מתמשך, בדרך כלל כואב, בו יש זקפה מספר שעות, ללא גירוי מיני. פריאפיזם נחשב למצב חירום רפואי המצריך פנייה לחדר מיון, כשהמוסכמות הנפוצות הן לטפל בכל סוג של פריאפיזם תוך 4 או 6 שעות כדי למנוע סיבוכים אפשריים כמו נזקים משמעותיים או בלתי הפיכים לרקמות הפנימיות בפין. ישנם שלושה סוגים של פריאפיזם: זרימה נמוכה (איסכמי), המתרחשת ב-80%-90% מהמקרים, איסכמי-חוזרני (Ischemic recurrent), וזרימה גבוהה (לא איסכמי) הנחשב לנדיר. פריאפיזם עקב זרימה נמוכה נגרם מכשל בפינוי הוורידי, שבשלו נכלא דם בפין ולא מצליח לחזור ממנו אל מחזור הדם. פריאפיזם עקב זרימה גבוהה נגרם בדרך כלל בגלל טראומה באזור, שבעטיה יש זרימה מוגברת במידת מה של דם אל הפין. פריאפיזם ממושך מדי עלול להוביל לפיברוזיס של גופי הפין ועד לאימפוטנציה. הסיבה לתופעה לא תמיד ידועה, אך מעורבים בה גורמים נוירולוגיים וגורמים הקשורים בכלי דם. מחלות שקשורות לפריאפיזם הן אנמיה חרמשית, מחלה הגורמת להתפתחות לא תקינה של תאי הדם האדומים. באופן תקין, מבנה התאים הוא עגול ומרקמם גמיש, מה שמאפשר להם לנוע בקלות בתוך כלי הדם. אולם אצל חולים באנמיה חרמשית התאים הופכים לנוקשים ודביקים בעלי צורה של חרמש. במקרים נדירים, עלולים התאים הלא תקינים להיכלא בכלי הדם בפין ולגרום לזקפה ממושכת. גם תלסמיה, מחלת דם עם מאפיינים דומים לאנמיה חרמשית עלולה לגרום לאותה התופעה. חוסר ב-G6PD שעלול להוביל לעליה ברמות ה-NAPDH, קו-פקטור שקשור ליצירה של תחמוצת פחמן, שעלול לגרום לפריאפיזם. עליה ברמות של אדנוזין יכולה אף היא לתרום למצב על ידי הרחבת כלי דם שמשפיעה על זרימת הדם אל הפין. סרטן המטולוגי כמו לוקמיה עלול אף הוא לגרום לכך. וכן סרטן שהתפתח ברקמות באזור כמו סרטן הערמונית, עלול להפריע לזרימת הדם לפין. פגיעות בעמוד השדרה וקרישי דם גם הם עלולים לגרום לתופעות כאלה. בנוסף, פריאפיזם אופייני לעקיצת עקרב או עכביש (עכביש נודד ברזילאי והאלמנה השחורה) וכן במקרים קיצוניים של כלבת. זקפת מוות עשויה להתרחש, במיוחד בקרב אנשים שמתו בתלייה. התרופות הנפוצות ביותר שעלולות לגרום לפריאפיזם הן זריקות לטיפול בבעיות זיקפה, כמו פאפאברין או אלפרוסטדיל. תרופות אחרות שדווחו הן תרופות להורדת לחץ דם, תרופות אנטי-פסיכוטיות כמו קלוזאפין, תרופות נוגדות דיכאון (בעיקר טרזודון), תרופות נוגדות פרכוסים ומייצבי מצב רוח כמו סודיום ואלפרואט, תרופות נוגדות קרישה וסמים כמו אלכוהול, הרואין וקוקאין. קיימת הסכמה רחבה כי יש לפנות לחדר מיון במקרה של זקפה שמעבר לארבע שעות עד שש שעות, למניעת סיבוכים אפשריים. הטיפול יכלול בדרך כלל שימוש בפסאודואפדרין במתן דרך הפה. פסאודורפדרין הוא אלפא אגוניסט שגורם אפקט התכווצות על שריר חלק, מה שמקל על זרימת הדם בורידים. כמו כן, תרופות סימפטומימטיות ממשפחת האמפטמינים יכולות לגרום להורדת הזקפה, אם כי במקרים אחדים הן עלולות לגרום דווקא לפעולה ההפוכה. במקרה שתרופות לא עזרו, ניתן לשאוב בהרדמה מקומית דם מהגופים המחילתיים (corpus cavernosum). אם כל זה לא צלח, ניתן להיעזר בזריקות פנילאפרין לאזור זה, כשהמטופל נמצא תחת ניטור המודינמי מתמיד, משום שפנילאפרין עלול לגרום ליתר לחץ דם, ברדיקרדיה, טכיקרדיה, והפרעות קצב. מקור השם מגיע מהאל היווני פריאפוס, אל הפוריות, שלעיתים קרובות מיוצג כבעל זקפה גדולה ולא-פרופורציונלית. אילנה מסר, מגלה עמידות: סיוט ושמו זיקפת יתר, באתר ynet, 8 באוגוסט 2005 פריאפיזם באתר מאיו קליניק (באנגלית) פריאפיזם, באתר אנציקלופדיה בריטניקה (באנגלית) הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
קונבאייר B-58 הסלר

קונבאייר B-58 הסלר הוא מפציץ על-קולי שפותח על ידי חברת קונבאייר בארצות הברית באמצע שנות ה-50. המטוסים הראשונים נכנסו לשירות במרץ 1960, ונשארו בשירות עד 1970. המפעיל היחיד של המטוס היה חיל האוויר האמריקאי. המטוס בעל כנף הדלתא האופיינית היה המפציץ העל קולי הראשון בעולם, ואף המפציץ הראשון שעבר את מאך 2. מדיה וקבצים בנושא קונבאייר B-58 הסלר בוויקישיתוף ניצן סדן, רומן אטומי: כך התאהבה ארה"ב במפציץ ששבר את לבה, באתר כלכליסט, 31 ביולי 2021 ערך זה הוא קצרמר בנושא תעופה. אתם מוזמנים לתרום לוויקיפדיה ולהרחיב אותו.
מנשה ברונשטיין

מנשה ברונשטיין (14 ביוני 1889, זכרון יעקב – 27 במאי 1939, חיפה) היה חקלאי בזכרון יעקב, חבר אגודת הגדעונים ושותף במחתרת ניל"י. ברונשטיין נולד ב-1889 במושבה זכרון יעקב למרדכי צבי ובתיה ברונשטיין שעלו ארצה ב-1882 מבראילה שברומניה והיו ממייסדי המושבה. למד בבית ספר יסודי במושבה וכבר בגיל 14 עזב את לימודיו והחל לעבוד במשק הוריו וכן ביקב המקומי. ב-1911 נסע לפריז שם התאכסן אצל אחיו ואחותו והחל לעבוד בעיר אולם לאחר כשנה התגעגע לארץ והחליט לחזור. ב-1913 רכש מיק"א אדמה בשוני והחל לעבד אותה ולשמור עליה. במקביל התקבל ברונשטין לעבודה בחוות הניסיונות החקלאית של אהרון אהרונסון בעתלית. ב-1914 הצטרף ברונשטיין לאגודת הגדעונים בזיכרון מיעקב מיסודו של אהרונסון. חברי האגודה שאפו להחליף את השומרים הערבים במושבה בשומרים יהודים וברונשטיין החל לשמור בשדות. עם ייסוד מחתרת ניל"י, ב-1915, היה ברונשטיין בין ראשוני המצטרפים אליה. במשימתו הראשונה נשלח עם יצחק הלפרין ויוסף לישנסקי לרגל אחר הטורקים בדרום הארץ. לאחר שחזר המשיך לפעול במסגרת המחתרת עד שנחשפה ב-1917 וברונשטיין נתפס על ידי הטורקים. תחילה נחקר בעינויים כדי שיגלה את מקום מחבואו של יוסף לישנסקי ולאחר ששתק בחקירות נכלא בחיפה ולאחר שבועיים נשלח לכלא "חאן עלי באשה" בדמשק. ברונשטיין שהה שנה בכלא בדמשק במהלכה המשיכו הטורקים לענותו. שוחרר ב-1918, על ידי הבריטים, שהגיע במסעם לכיבוש ארץ ישראל עד דמשק. לאחר שחרור חזר ברונשטיין למושבה ושיקם את משקו. במקביל היה פעיל ציבור וחבר בגופים ציבוריים שונים (כמו הסתדרות בני המושבות בני בנימין). כשהחלו מאורעות תרצ"ו-תרצ"ט פעל גם למען ביטחון המושבה. לקראת סיום המאורעות (1939) נסע באוטובוס בחיפה ונפגע מירי ממארב. לאחר 10 ימים בבית החולים הדסה נפטר מפצעיו והובא לקבורה בזכרון יעקב. לברונשטיין עוד שני אחים ושתי אחיות. הוא נישא, ב-1916, לחסיה בת מרדכי קרניאל מזכרון יעקב (אחותם של ישעיהו קרניאל ויהודה קרניאל). לזוג נולדו 2 בנים (מרדכי ונילי) ו-3 בנות (טובה, רות וגאולה). נפילתה של ניל"י אריה סמסונוב, מנשה ברונשטין איש ניל"י, הוצאת זכרון יעקב, 1940 מדיה וקבצים בנושא מנשה ברונשטיין בוויקישיתוף מנשה ברונשטיין (אורכב 09.06.2020 בארכיון Wayback Machine), באתר ארגון ההגנה דוד תדהר (עורך), "מנשה ברונשטיין", באנציקלופדיה לחלוצי הישוב ובוניו, כרך ו (1955), עמ' 2566 קורות החיים של מנשה ברונשטיין, באתר "יזכור" של משרד הביטחון ברונשטיין ואהרונסון הכירו עוד כשהיו חברים לספסל הלימודים בבית הספר בזיכרון יחד איתו נשלח לדמשק גם חברו, איש ניל"י, יצחק הלפרין מנשה ברונשטיין מת מפצעיו, הצופה, 28 במאי 1939
נקודת מבט (סיפור קצר)

נקודת מבט (באנגלית: Point of View) הוא סיפור מדע בדיוני קצר מאת אייזק אסימוב. הסיפור נכתב ביולי 1975 והופיע במגזין "Boys' Life". הסיפור תורגם לעברית במגזין קוסמוס: המבחר של אסימוב 3. זהו אחד מסיפורי מולטיוואק, בו, בדומה לסיפור כל צרות העולם, מולטיוואק נראה כמתעייף מהעבודה המוטלת עליו. אביו של רוג'ר הוא מהטכנאים העובדים במולטיוואק, בו החלו להופיע תקלות והוא עונה תשובות שונות ושגויות לשאלות שנשאל. אביו של רוג'ר לוקח הפסקה מהעבודה כדי לאכול ארוחת צהריים עם בנו. הם מדברים על התקלה של מולטיוואק, ורוג'ר טוען שהיא נובעת בגלל שהם מעבידים את מולטיוואק כל הזמן, ולא נותנים לו הפסקות. הוא אומר שאף ילד לא יכול לעשות שיעורי בית כל הזמן; אם לא יינתן לו זמן משחק, הוא יתחיל לשגות בכוונה. רוג'ר מסכם: "אבא, ילד צריך גם לשחק".
קרוב אליך

קרוב אליך הוא עלון שבת היוצא מדי שבוע ועוסק בעבודת ה' ברוח חסידית, שמופץ בעשרות אלפי עותקים. העלון הראשון יצא לאור בחשוון ה'תשע"ד (2013). העלון מתייחד בכך שמופיעים בו דבריהם של רבנים ואישים המשתייכים לזרמים שונים ביהדות הדתית: מהציונות הדתית, חסידות חב"ד, חסידות ברסלב, חסידויות אחרות וחוזרים בתשובה. עורך העלון הוא הרב אהרוני ברנשטיין. העלון נוסד ומנוהל בידי הרב משה שילת וחסידי חב"ד נוספים. החל מאב תשפ"ג העלון יוצא בחסות העלון גילוי דעת. שאלה שבועית - בכל שבוע עונים שלושה אישים על שאלה בעבודת ה'. אישית - בעלי תשובה מתארים את עבודת ה' שלהם. בין המשתתפים הקבועים: אהרן רזאל וצבי יחזקאלי. כתבה מרכזית מתחלפת - בעריכת כתבים מתחלפים (בעבר היה בעריכת אביאל הלוי). התבוננות - עיבוד מהביאור של הרב עדין אבן ישראל לסדרת תורה אור וליקוטי תורה על פרשת השבוע. שיחת חברים - טור שבועי מאת הרב מיכי יוספי. נשים - מדור שבועי מתחלף מאת אלומה לב, הדסה סאסי ומיכל לוינשטיין, העוסקות בעבודת ה' מנקודת מבט נשית. התוועדות - משפיעים חסידים מתוועדים. בין המשפיעים: הרב עדין אבן ישראל, הרב חיים שלום דייטש, הרב זלמן גופין, הרב שבתי סלבטיצקי, הרב יוסף יצחק ג'ייקובסון. נפשי בשאלתי - שו"ת בענייני אמונה ועבודת ה' עם הרב יהושע שפירא. 'פויקע' - טור קצר לנוער מאת כותבים מתחלפים, בעיקר אורי צוקר. מה אהבתי - טור שבועי על פרשת השבוע מאת הרב יונתן זקס מפנקסו של חוזר בתשובה - סיפור שבועי על עולמם של חוזרים בתשובה מאת הסופר עודד מזרחי בונה תקשורת - טור מאת סיון רהב-מאיר העוסק בהתמודדות עם אתגרי העולם הדיגיטלי המתפתח קרוב אליכם - שירונים וטורים קצרים תחת הכותרת 'שיחת חברים בעבודת השם' תאמין, בחייך! - אימון שבועי עם רן שריד הגיון ליבי - מבט פנימי לקטעים בתפילה ברוח תורת החסידות, מאת הרב משה שילת תכל'ס תניא - רעיונות מעובדים מספר התניא, בעריכת הרב דובי ליברמן התבוננות - ציור של ברוך נחשון עם ציטוט קולע מספרי החסידות לומדים את זה - לימוד דו-שבועי של קטע מספר התניא עם הרב יאיר כלב או הרב משה שילת מנגנים את זה - מדור המופיע פעם בשבועיים בו מתארים אמנים ויוצרים המנגנים את ניגוני חב"ד עונג שבתאילנד - סיפורי מטיילים מבית חב"ד תאילנד, בהגשת הרב נחמיה וילהלם מאירים את העולם - רעיון במשנת חב"ד מאת הרב משה שילת אורח לשבת - דבר תורה עם רב אורח סיפורי צדיקים בקומיקס – מאת נתנאל ובת אל אפשטיין קרוב אליך, ברשת החברתית פייסבוק אתר העלון ארכיון עלוני "קרוב אליך" קרוב אליך ארכיון עלוני "קרוב אליך" (החל מהעלון ה-72), באתר ישיבה קרוב אליך, באתר "גיידסטאר ישראל" ערך זה הוא קצרמר בנושא יהדות. אתם מוזמנים לתרום לוויקיפדיה ולהרחיב אותו.
מרסלו ניקולה

מרסלו ניקולה (בספרדית: Marcelo Nicola; נולד ב-12 במאי 1971) הוא כדורסלן עבר ומאמן כדורסל ארגנטינאי בעל אזרחות איטלקית המשמש כמאמן אוניברסו טרוויזו מליגת העל האיטלקית בכדורסל ושימש בעבר עוזר מאמן בהפועל ירושלים. מרסלו ניקולה גדל במועדון קניאדנסה. ב-1989 חתם בקאחה לבוראל ויטוריה. ב-1993 נבחר בחירה מספר 50 בדראפט ונהפך לשחקן הארגנטינאי השני שנבחר בדראפט. פרופיל, באתר Basketball-Reference פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר היורוליג פרופיל, באתר ליגת העל הספרדית בכדורסל (בספרדית) ערך זה הוא קצרמר בנושא כדורסלנים. אתם מוזמנים לתרום לוויקיפדיה ולהרחיב אותו.
גלגו ספרדי

גלגו ספרדי הוא גזע של תת-המין כלב הבית. יכולות הצייד שלו הפכו אותו לפופולרי במיוחד בקרב בני האצולה ברחבי אירופה בימי הביניים המוקדמים. הגלגו הספרדי כנראה טיפוס קרוב לגרייהאונד קדום מהתקופה הרומית, גם בצורתו ובעיקר בכישורי הצייד שלו. הספרדים מאמינים, וגם נתנו לזה ביטוי בהקדמה ההיסטורית בתקן הגזע, שהגלגו הספרדי הוא "אבי" הגרייהאונד האנגלי המודרני. החל מהמאה ה-15 ואילך נשלחו כלבי גלגו ספרדיים במתנה למשפחת המלוכה באנגליה. חילופי מתנות בעלי חיים (כלבים, סוסים) בין חצרות המלוכה באירופה היו מנהג דיפלומטי מקובל. הכיבוש הערבי של חצי האי האיברי במאה ה-8 הביא עמו גם כלבי סלוקי-סלוגי שהשפיעו רבות על דמותו המיוחדת והמתפתחת של הגלגו הספרדי. מדיה וקבצים בנושא גלגו ספרדי בוויקישיתוף ערך זה הוא קצרמר בנושא יונקים. אתם מוזמנים לתרום לוויקיפדיה ולהרחיב אותו.
טאו (אות)

טאו (אות גדולה Τ, אות קטנה: τ) היא האות התשע עשרה באלפבית היווני. ביוונית מודרנית שם האות נהגה 'טָף'. ההגייה הרגילה של האות τ היא כמו טי"ת או ת"ו בעברית. הצירוף ντ נהגה כמו דל"ת בעברית. הצירוף τζ נהגה דְז. בספרות יווניות היא בעלת הערך 300. האות טאו התפתחה מהאות תו הפיניקית / שמית, והייתה במקור האות האחרונה באלפבית. האות τ מייצגת: במכניקה τ מייצגת את מומנט הכח. בהנדסה אזרחית τ מייצגת את מאמץ הגזירה המתפתח במבנה בעקבות מומנט פיתול ו/או כוחות גזירה. באלקטרומגנטיות τ מייצגת את קבוע הזמן הנדרש על מנת לטעון או לפרוק קבלים או סלילים. בפיזיקת חלקיקים τ מייצגת את החלקיק האלמנטרי טאו. τ מייצגת לעיתים את יחס הזהב (גם האות φ מייצגת יחס זה). בתורת המספרים τ מייצגת את פונקציית טאו. באסטרונומיה τ מייצגת את העמימות - מידי הקרינה המוחזרת מאטמוספירת כדור הארץ במקום לחדור אליה. בביוכימיה τ מייצגת את החלבון טאו. בתורת המספרים, מייצגת את הפונקציה הסופרת את מספר המחלקים. באסטרונומיה טאו קטנה מציינת את הכוכב ה19 בבהירותו במערכת כוכבים. בתקופה העתיקה האות טאו שימשה סמל לחיים, בעוד האות השמינית באלפבית היווני - תטא סימלה מוות. רבים הסבורים כי הם המקור לסימן החיוב (פלוס +) וסימן השלילה (מינוס -). מדיה וקבצים בנושא טאו בוויקישיתוף טאו, באתר MathWorld (באנגלית)
לודוויג השלישי, הדוכס הגדול של הסן

לודוויג השלישי, הדוכס הגדול של הסן (בגרמנית: Ludwig III. von Hessen und bei Rhein;‏ 9 ביוני 1806 – 13 ביוני 1877) היה הדוכס הגדול של הדוכסות הגדולה של הסן, בין השנים 1848–1877. לודוויג נולד ב-9 ביוני 1806 בדרמשטאדט שהשתייכה לרוזנות הסן-דרמשטדט, ללודוויג השני, הדוכס הגדול של הסן, ולווילהלמינה, נסיכת באדן, בתם של קרל לודוויג, נסיך הכתר של באדן ושל אמליה, נסיכת הסן-דרמשטדט. ב-5 במרץ 1848 התפטר אביו לודוויג השני, הדוכס הגדול של הסן מכהונתו, בעקבות מהפכות אביב העמים, ולודוויג עלה במקומו לשלטון. בשנת 1866 הצטרפה הדוכסות לאימפריה האוסטרית במלחמת אוסטריה–פרוסיה, אולם לודוויג הצליח לשמור על שלטונו אף לאחר התבוסה האוסטרית. בשנת 1870 הצטרפו כוחות הדוכסות לפרוסיה במלחמת צרפת–פרוסיה, ובינואר 1871 הצטרפה הדוכסות לאימפריה הגרמנית. ב-13 ביוני 1877 מת לודוויג בעיר זיהיים, ואחיינו לודוויג הרביעי, הדוכס הגדול של הסן עלה במקומו לשלטון. ב-26 בדצמבר 1833 התחתן לודוויג עם מתילדה קרולינה, נסיכת בוואריה, בתם של לודוויג הראשון, מלך בוואריה ותרזה, נסיכת סקסוניה-הילדבורגהאוזן. לאחר מותה, התחתן לודוויג בשנת 1868 עם הברונית מגדלנה הוכשטדטן בנישואים מורגנטיים. משתי נשותיו לא היו לו ילדים. מדיה וקבצים בנושא לודוויג השלישי, הדוכס הגדול של הסן בוויקישיתוף לודוויג השלישי, הדוכס הגדול של הסן, באתר "Find a Grave" (באנגלית)
ארתור פולג'ם, רוזן ליברפול השני

ארתור ויליאם דה בריטו סביל פולג'ם, רוזן ליברפול השני (באנגלית: Arthur William de Brito Savile Foljambe, 2nd Earl of Liverpool;‏ 27 במאי 1870 – 15 במאי 1941) היה פוליטיקאי בריטי מהמפלגה הליברלית שכיהן כמושל ניו זילנד האחרון וכמושל הכללי הראשון של ניו זילנד. ארתור פולג'ם נולד בעיר איסטבורן שבמזרח סאסקס שבאנגליה. הוא היה הבן הבכור והיחיד שהגיע לגיל בגרות מבין ילדיהם של ססיל פולג'ם, רוזן ליברפול הראשון ושל אשתו הראשונה, לואיזה הווארד, בתו של פרדריק ג'ון האוורד. מצד אמו היה ארתור פולג'ם צאצא של האדריכל ריצ'רד בויל, רוזן ברלינגטון השלישי. הוא התחנך באיטון קולג' ובמכללה הצבאית המלכותית בסנדהרסט לפני שהתגייס לצבא הבריטי. פולג'ם שירת במלחמת הבורים ובמהלכה קודם לדרגת קפטן. ביולי 1901 הוא התמנה להיות שלישו של הרוזן קדוגן, הלורד לוטננט של אירלנד. ב-1906 הוא פרש מהצבא. ב-1907 ירש פולג'ם את תוארו של אביו כרוזן ליברפול וקיבל את מושבו בבית הלורדים באגף הליברלי של הבית. ביולי 1909 הוא מונה להיות מבקר משק הבית המלכותי במסגרת ממשלתו הליברלית של הרברט הנרי אסקווית', משרה שבה הוא שימש עד 1912. בשנה שלאחר מכן הוא התמנה להיות מושל ניו זילנד. ב-1917 שונה שם התפקיד מ"מושל ניו זילנד" (Governor of New Zealand) לשם "המושל הכללי של ניו זילנד" (Governor-General of New Zealand). באותה שנה נכנס הלורד ליברפול למועצה המלכותית. תקופת כהונתו הוארכה כדי שהוא יקבל את פני הנסיך מוויילס בביקורו בניו זילנד. במהלך מלחמת העולם הראשונה העניק הלורד ליברפול את שמו לרגימנט הרגלים של ניו זילנד. ב-1915 הוקמה בריגדת הרובאים של ניו זילנד שנקראה על שמו והיא השתתפה בקרבות במסגרת הדיוויזיה הניו זילנדית ופורקה ב-1919. ב-1897 נשא הלורד ליברפול לאישה את אנט לואיז מונק, בתו של הנרי מונק, ויקונט מונק החמישי. לזוג לא נולדו ילדים. בהענקת התארים של ערב ראש השנה של 1918 הוענק לאנט התואר דיים הצלב הגדול של מסדר האימפריה הבריטית. הלורד ליברפול מת בביתו שבכפר קנוויק במאי 1941 בגיל 70. את תאריו ירש אחיו-למחצה, ג'רלד פולג'ם. הרוזנת מליברפול מתה במאי 1948 בגיל 73. מדיה וקבצים בנושא ארתור פולג'ם, רוזן ליברפול השני בוויקישיתוף 'LIVERPOOL, Sir Arthur William de Brito Savile Foljambe, Earl of, P.C., G.C.B., G.C.M.G., G.B.E., M.V.O., K.J.St.J.', from An Encyclopaedia of New Zealand, edited by A. H. McLintock, originally published in 1966. Te Ara - the Encyclopedia of New Zealand, updated 23-Apr-09 Arthur William de Brito Savile Foljambe, 2nd Earl of Liverpool Earl of Liverpool, GCB, GCMG, GBE, MVO, PC, The Governor-General
עבד א-סלאם פרג

מוחמד עבד א-סלאם פרג (בערבית: محمد عبد السلام فرج; 1954 – 15 באפריל 1982) היה מייסדו ומנהיגו של ארגון הג'יהאד האסלאמי המצרי. נולד במחוז אל-בחירה שבדלתת הנילוס. אביו של פרג היה פעיל בתנועת האחים המוסלמים. פרג למד הנדסת חשמל באוניברסיטת קהיר. עבד כחשמלאי וגר בפרבריה המערביים של קהיר. בהשפעת הגותם של סייד קטב, מודודי ואבן תימיה, כתב פרג את הספר "המצווה המוזנחת", שבו טען כי הג'יהאד הוא הכלי היחיד לכינון מדינת הלכה אסלאמית והכריז על שלטון סאדאת כשלטון כופר שיש להסיר מהשלטון לאלתר, גם באמצעים אלימים. פרג דחה מכל וכל את גישת האחים המוסלמים בדבר קירוב לבבות והנחלת האסלאם באמצעות חינוך, וטען כי רק באמצעות מאבק אלים של "המיעוט המאמין" ניתן יהיה לכונן מדינת הלכה אסלאמית. הוצא להורג ב-1982 בקהיר בגין חלקו המרכזי בתכנון ההתנקשות בנשיא מצרים אנואר סאדאת. הג'יהאד האסלאמי המצרי המצווה המוזנחת עמנואל סיוון, קנאי האסלאם, תל אביב: עם עובד, 1986. ערך זה הוא קצרמר בנושא מצרים ובנושא אישים. אתם מוזמנים לתרום לוויקיפדיה ולהרחיב אותו.
פבלוס, מלך יוון

פבלוס, מלך יוון (ביוונית: Παῦλος, Βασιλεὺς τῶν Ἑλλήνων ‏14 בדצמבר 1901 אתונה – 6 במרץ 1964 אתונה), היה מלך יוון במשך 17 שנה מ-1947 ועד 1964. פבלוס נולד ב-14 בדצמבר 1901 באתונה, לקונסטנטינוס הראשון, מלך יוון וסופיה, נסיכת פרוסיה, בתם של פרידריך השלישי, קיסר גרמניה וויקטוריה, הנסיכה המלכותית. בצעירותו שירת פבלוס בצבא יוון, ובהמשך נשלח ללמוד באקדמיה הצבאית המלכותית בסנדהרסט, שבה היה קצין ברגימנט משמר קולדסטרים. בין השנים 1917–1920 היה פבלוס בגלות עם אביו קוסטנטינוס הראשון בבריטניה, ושוב בין השנים 1923–1935 היה פבלוס בגלות יחד עם אחיו גאורגיוס השני, שבמהלכה אף עבד בבית חרושת למטוסים תחת שם בדוי. בתקופת מלחמת העולם השנייה בין השנים 1941–1946, בזמן שיוון הייתה תחת שלטון גרמניה הנאצית, שהה פבלוס יחד עם הממשלה הגולה בלונדון ובקהיר, ועודד משם את תנועת ההתנגדות לנאצים. ב-1 באפריל 1947 באמצע מלחמת האזרחים ביוון, מת אחיו גאורגיוס השני, מלך יוון ללא ילדים, ופבלוס עלה לשלטון במקומו. ב-20 בנובמבר 1947 התחתן בן דודו של פבלוס פיליפ עם אליזבת, נסיכת הממלכה המאוחדת, ופבלוס נסע לבריטניה להשתתף בשמחה. בשנת 1949 עם סיום מלחמת האזרחים, לקח פבלוס על עצמו את המשימה של הבנייה מחדש של צפון המדינה. בשנת 1950 החלה יוון להתאושש מבחינה כלכלית ודיפלומטית, וניהול קשרי הסחר חוזקו על ידי הביקורים הממלכתיים של פבלוס בחו"ל, ובין השאר הוא הפך למונרך היווני הראשון שנפגש עם הנשיא הטורקי. עם זאת, הקשרים עם בריטניה הפכו למתוחים עקב בעיית קפריסין, שם רוב האוכלוסייה היוונית העדיפה להתאחד עם יוון, אך בריטניה, התנגדה לכך. בסופו של דבר, קפריסין הפכה למדינה עצמאית בשנת 1960. בשנת 1959 עבר פבלוס ניתוח להסרת קטרקט, ובשנת 1963 עבר ניתוח חירום להסרת התוספתן. בסוף פברואר 1964, עבר פבלוס ניתוח נוסף לטיפול בסרטן הקיבה, ומת כעבור שבוע ב-6 במרץ באתונה, ובנו קונסטנטינוס השני עלה לשלטון במקומו. ב-9 בינואר 1938 התחתן פבלוס עם הנסיכה פרדריקה, נסיכת הנובר בתו של ארנסט אוגוסט, דוכס בראונשווייג, ורעייתו ויקטוריה לואיזה, נסיכת פרוסיה, בתו של וילהלם השני, קיסר גרמניה ממנה היו לו 3 ילדים: סופיה (נולדה ב-1938) קונסטנטינוס (1940–2023) איריני (נולדה ב-1942) המלך פבלוס היה צאצא של שושלות המלוכה של בריטניה,רוסיה,גרמניה,יוון ודנמרק, וסבא של פליפה השישי, מלך ספרד ופבלוס, נסיך הכתר של יוון. הוא היה גם בן דודו של הנסיך פיליפ, דוכס אדינבורו. פבלוס, נסיך הכתר של יוון פבלוס, מלך יוון, באתר אנציקלופדיה בריטניקה (באנגלית) פבלוס, מלך יוון, באתר "Find a Grave" (באנגלית)
המשרות הרמות בשירות המדינה

המשרות הרמות בשירות המדינה (באנגלית: "The Great Offices of State") הוא הכינוי הנפוץ לארבע המשרות הבכירות בממשלת הממלכה המאוחדת, אלו ארבעת התפקידים היוקרתיים ביותר בשיטת הממשל הפרלמנטרי הבריטי. על פי המסורת, כאשר ראש הממשלה מכריז על חברי ממשלתו החדשה, הוא מכריז על שר האוצר, שר החוץ ושר הפנים, לרוב בסדר הזה. ג'יימס קלהאן הוא האדם היחיד עד היום שכיהן בכל ארבע המשרות הרמות. במאה השנים האחרונות, וינסטון צ'רצ'יל והרברט הנרי אסקווית' כיהנו כל אחד כראש ממשלה, שר אוצר ושר פנים. הרולד מקמילן וג'ון מייג'ור כיהנו כל אחד כראש ממשלה, שר אוצר ושר חוץ. ארתור ולסלי היה האדם היחידי שאחז בשלוש מהמשרות במקביל, כאשר הוא כיהן כראש ממשלה, שר פנים ושר חוץ בעת ובעונה אחת. עשר נשים כיהנו באחת מהמשרות הנכבדות. משרד ראש הממשלה – מרגרט תאצ'ר (1979–1990), תרזה מיי (2016–2019), אליזבת טראס (2022) משרד החוץ – מרגרט בקט (2006–2007), אליזבת טראס (2021–2022) משרד הפנים – ג'קי סמית (2007–2009), תרזה מיי (2010–2016), אמבר ראד (2016–2018), פריטי פאטל (2019–2022), סואלה ברוורמן (2022–2023), איווט קופר (2024-) משרד האוצר - רייצ'ל ריבס (2024-) בשנת 2007 נערכה רפורמה בממשל הבריטי, במהלכה הועברו סמכויות רבות ממשרד הפנים למשרד לעניינים חוקתיים, ששמו שונה למשרד המשפטים (Secretary of State for Justice). שר המשפטים מכהן במקביל גם כלורד צ'נסלור. בעקבות הרפורמה, נטען כי משרד המשפטים החדש הוא למעשה המשרה הרמה החמישית. ממשלת בריטניה ראש ממשלת בריטניה שר האוצר של בריטניה משרד החוץ הבריטי